Ххюлусмав – цIусса ФАП |\nХхюлусмав – цIусса ФАП\n«Шяраваллавуминнал захIматрайнур шагьрурду бакI буклакисса»\nТталаткьини Ххюлуссуннал шяраву хьунни цIусса ФАП тIитIлатIисса шадлугъ.\nГьуртту хьунни муний ДР-лул ХIуку­матрал хъунаманал хъиривчу, шяраваллил хозяйствалул министр Аьбдулмуслим Аьбдулмуслимов,\nшяраваллил хозяйствалул министерствалул управлениялул каялувчи Эмил Ттаттаев, Лакрал райондалул бакIчи Юсуп МахIаммадов, райондалул азарханалул хъунама хIакин МахIаммад Сулайманов, идарарттал каялувчитал ва цаймигу хъамал.\nЮсуп МахIаммадовлул кIицI лавгунни махъсса шиннардий хъун хьушиву паччахIлугърал чулухасса шяраваллахсса къулагъас.\n— Шяраваллил хозяйствалул министерствалул кашилуцIух Лакрал райондалий бувссар кIива ФАП. Ттигъанну укунма­сса ФАП бувну къуртал бувссар Кьубиял шяраву. Шиннардил хьхьичI райондалул кашилуцIух ЧIарттал шяраву буллалисса ФАП-рангу 30 процентрал кумаг бувссар Шяраваллил хозяйствалул министерствалул, — увкунни ванал.\nРайондалул хъунаманал барчаллагь увкунни шяраваллил хозяйствалул министрнахь, райондалух дуллалисса къулагъасрахлу, шин ва кIива зурул дянив ФАП бацIан бувсса (буллай байбивхьуну бур 2017 шинал сентябрь зурул ахирданий) «Севкавмонтажстрой» ООО-лул хъунама директор АьвдурахIин ХIаммацаевлухь ва ванал зузалтрахь.\nМуния махъ баян бунни Ххюлуссуннал жяматран ххарисса хаваргу – цIусса шинаву буллай байбишинтIий бушиву ЧIурттащату Ххюлусмав ва Буршайн бияннинсса ххуллу.\nХхюлуссуннал жяматрал оьрмулуву агьамсса ва ххарисса иш кIицI лаглай, шяраваллил администрациялул бакIчи Шамил Абачараевлул бувсунни 1960-ку шиннардий бувсса ФАП лекьавайсса тагьарданий бивкIшиву. ХIакьину Ххюлусмав ялапар хъанай усса ур шанттуршлий ххюцIала инсан.\n— ХIакиннал кумаг яла аьркин шай кIинтнил минардая бивзсса ризкьичитуран, гъаравух, дякъивух зузисса хIухчалтран, — увкунни ванал. Барчаллагь увкунни ФАП бан чIарав бавцIуцириннахь.\nФАП тIивтIушиврул лишанну хъанахъисса ятIул лента кьувкьунни Юсуп МахIаммадовлул, Аьбдулмуслим Аьбдулмуслимовлул ва МахIаммад Сулаймановлул.\nАьбдулмуслим Аьбдулмуслимовлул кIицI лавгунни махъсса шиннардий Аьрасатнал Шяраваллил хозяйствалул министерствалул хъуннасса къулагъас дуллай бушиву шяраваллах «Устойчивое развитие сельских территорий» тIисса программалул лагрулий. Ванал кунни укун:\n— Гьашинусса шинал билаятрал бакIчи Владимир Путин Краснодар шагьрулий хьунаавкьунни шяраваллил хозяйствалул аралуву зузиминнащал. Октябрь зуруй Ставрополь шагьрулий хьу­сса аграрийтурал форумрай хъуннасса къулагъас дуллай бия шяраваллал буруккинттах: ххуллурду баврих, чани буцаврих, щинал дузал баврих, ФАП-ру, школар­тту баврих. Регионнал министр­тураягу тIалав буллай бур шяраваллал кIанттай зун ччисса жагьилсса пишакартурансса оьрмулул шартIру къулай дансса программартту кIантту-кIанттурдай щурущи дуллан.\n2018 шинал Лакрал райондалун министерствалул чулуха бувссар кIира грант ласунсса кумаг 4.5 миллион къуруширттансса. Ца – лухIи ризкьи, цагу – ятту ябуллансса. Арулва миллион къуруширттал кумаг бувссар оьллал фермарду тIитIин. Зий дуссар шяраваллал пишакартурал оьрмулул шартIру къулай дансса программарду. 2017-2018 шиннардий, паччахIлугърал чулухасса кумаг хIисаврай, итадаркьуссар 4 миллион ва 243 азарда къуруш арулва кулпатран, миннава – ряха жагьилсса пишакарнан къатта бансса (аьмну 822 кв.м.). Вания тихунмайгу зунтIиссару шяраваллал оьрму къулай баврил ялувсса инвестицион проектирдал ялув.\nМинистерствалул чулуха ХIур­матрал грамотартту дуллунни «Севкавмонтажстрой» ООО-лул хъунама директор АьвдурахIин ХIаммацаевлун ва ванал хъиривчу Игорь МахIаммадовлун.\nАПК хьхьичIунмай бан буллалисса захIматрахлу ХIурматрал грамота дуллунни Юсуп Ма­хIамма­довлунгу.\nЭмил Ттаттаевлул барчаллагь увкунни кьянатсса шартIирдай шяраваллаву ялапар хъанахъи­сса инсантурахь.\n«Шяраваллаву ялапар хъанахъиминнал захIматрайнур шагьрурду бакI буклакисса», — увкунни ванал. Махъ буллунни ванияр тихунмайгу шаннагу лакрал райондалул шяраваллал кIанттай къулайшиннарду дан чIарав ацIавансса.\nФАП бан чIарав бавцIуминнахь ва буллай бивкIсса строительтурахь барчаллагь увкунни Лакрал райондалул азарханалул хъунама хIакин МахIаммад Сулаймановлул ва Ххюлуссуннал ФАП-рал хъунмур Жамила Къунжуевал.\nПредыдущая записьАлександр Матовников: у меня был позывной ЧекистСледующая записьКонституциялул Кьинилул кьадру